Er du til velsmagende mad og højder, kan du med rette være lidt misundelig på Mads Lønborg og Stine Sigaard fra Nørresundby. Mandag fik kæresteparret mulighed for at spise i intet mindre end 20 meters højde med udsigt over Limfjorden. Før de kunne indtage en seks-retters menu skulle de dog lige rapelle ned fra toppen af Hedegaard-siloen på havnen i Nørresundby. Oplevelsen tog kæresparret med ophøjet ro. - Det er da meget spændende. Det er en anderledes oplevelse, så det bliver sgu meget sjovt, siger Mads Lønborg forud for turen, der går direkte ned, inden kæresten følger op. - Det bliver mega godt. Nu finder vi ud af, om maden smager bedre, når adrenalinen pumper rundt i kroppen, siger Stine Sigaard, inden hun bryder ud i latter. Kolde bobler og godt selskab Trods lidt begyndervanskeligheder kom kæresteparret, som var sikret med diverse seler og liner, ned i god behold. Og så ventede der en overdådig middag, som var anrettet af Restaurant Alimentums kok Søren Birch. Da de to nordjyder havde sat sig til bords, var de helt blæst bagover af udsigten og maden. Video: Her fortæller de modige restaurantgæster om oplevelsen, mens de sidder til bords Stunt skal sætte fokus på madfestival Menuen bestod udelukkende af lokale nordjyske råvarer - herunder skaldyr fra Limfjorden og korn fra Hedegaard. Arrangementet var lavet for at sætte fokus på Nordjysk Madfestival, som løber at stablen i slutningen af august og frem til 4. september. - Vi har forsøgt at bygge en kobling mellem Hedegaard, fjorden og gatronimien og samtidig vise, hvad vi kan her i Aalborg og Nordjylland. Det er vigtig for os at få sat Aalborg på landkortet, når det gælder madoplevelser. Her kan man bare få mere, end man regner med. Derudover er det vigtigt for os at vise, at mad ikke bare er mad, siger Sarah Kruse, arrangør af Nordjysk Madfestival. Selvom hun ikke kan love alle festivalsgængerne en lignende oplevelse, så garanterer hun, at de lokale restauranter og fødevareproducenter har gjort sig umage for at skabe en masse spændende arrangementer til de sultne nordjyder, når Nordjysk Madfestival begynder.
Et nordjysk par fik mandag lov til at opleve gastronomi på - bogstavelig talt - højt niveau.